Sweetener este cel de-al patrulea album de studio al cântăreței americane Ariana Grande, lansat la 17 august 2018 sub egida casei de discuri Republic Records. Înregistrarea și compunerea materialului a început în luna iulie a anului 2016, cu câteva luni după lansarea albumului "Dangerous Woman". Dorindu-și să experimenteze un nou teritoriu muzical, Grande a colaborat alături de producătorul și compozitorul Pharrell Williams. Înregistrările au fost întrerupte în urma unui atentat pe arena Manchester, în timpul unui concert din cadrul turneului Dangerous Woman; artista a fost nevoită să ia o pauză, timp în care aceasta a suferit atacuri de panică și anxietate. Evenimentele au inspirat o serie de cântece noi, majoritatea dezvoltate împreună cu echipa compusă din producătorul suedez Max Martin, Ilya, și compozitorul Savan Kotecha.